अर्थशास्त्रम्/अधिकरणम् ३/अध्यायः २
विवाह-पूर्वो व्यवहारः   ।। ०३.२.०१  ।।
 कन्या-दानं कन्यां अलंकृत्य ब्राह्मो विवाहः   ।। ०३.२.०२  ।।
 सह-धर्म-चर्या प्राजापत्यः   ।। ०३.२.०३  ।।
 गो-मिथुन-आदानादार्षः   ।। ०३.२.०४  ।।
 अन्तर्-वेद्यां ऋत्विजे दानाद्दैवः   ।। ०३.२.०५  ।।
 मिथः-समवायाद्गान्धर्वः   ।। ०३.२.०६  ।।
 शुल्क-आदानादासुरः   ।। ०३.२.०७  ।।
 प्रसह्य-आदानाद्राक्षसः   ।। ०३.२.०८  ।।
 सुप्त-मत्त-आदानात्पैशाचः   ।। ०३.२.०९  ।।
 पितृ-प्रमाणाश्चत्वारः पूर्वे धर्म्याः । माता-पितृ-प्रमाणाः शेषाः   ।। ०३.२.१०  ।।
 तौ हि शुल्क-हरौ दुहितुः । अन्यतर-अभावेअन्यतरो वा   ।। ०३.२.११  ।।
 द्वितीयं शुल्कं स्त्री हरेत   ।। ०३.२.१२  ।।
 सर्वेषां प्रीत्य्-आरोपणं अप्रतिषिद्धं   इति विवाह-धर्मः  । ।। ०३.२.१३  ।।
 वृत्तिराबन्ध्यं वा स्त्री-धनं   ।। ०३.२.१४  ।।
 पर-द्वि-साहस्रा स्थाप्या वृत्तिः । आबन्ध्य-अनियमः   ।। ०३.२.१५  ।।
 तदात्म-पुत्र-स्नुषा-भर्मणि प्रवास-अप्रतिविधाने च भार्याया भोक्तुं अदोषः । प्रतिरोधक-व्याधि-दुर्भिक्ष-भय-प्रतीकारे धर्म-कार्ये च पत्युः । सम्भूय वा दम्पत्योर्मिथुनं प्रजातयोः   ।। ०३.२.१६  ।।
 त्रि-वर्ष-उपभुक्तं च धर्मिष्ठेषु विवाहेषु नानुयुञ्जीत   ।। ०३.२.१७  ।।
 गान्धर्व-आसुर-उपभुक्तं सवृद्धिकं उभयं दाप्येत । राक्षस-पैशाच-उपभुक्तं स्तेयं दद्यात्  ।। ०३.२.१८  ।।
 मृते भर्तरि धर्म-कामा तदानीं एव स्थाप्यऽभरणं शुल्क-शेषं च लभेत   ।। ०३.२.१९  ।।
 लब्ध्वा वा विन्दमाना सवृद्धिकं उभयं दाप्येत   ।। ०३.२.२०  ।।
 कुटुम्ब-कामा तु श्वशुर-पति-दत्तं निवेश-काले लभेत   ।। ०३.२.२१  ।।
 निवेश-कालं हि दीर्घ-प्रवासे व्याख्यास्यामः   ।। ०३.२.२२  ।।
 श्वशुर-प्रातिलोम्येन वा निविष्टा श्वशुर-पति-दत्तं जीयेत   ।। ०३.२.२३  ।।
 ज्ञाति-हस्ताद्-अभिमृष्टाया ज्ञातयो यथा-गृहीतं दद्युः   ।। ०३.२.२४  ।।
 न्याय-उपगतायाः प्रतिपत्ता स्त्री-धनं गोपयेत्  ।। ०३.२.२५  ।।
 पति-दायं विन्दमाना जीयेत   ।। ०३.२.२६  ।।
 धर्म-कामा भुञ्जीत   ।। ०३.२.२७  ।।
 पुत्रवती विन्दमाना स्त्री-धनं जीयेत   ।। ०३.२.२८  ।।
 तत्तु स्त्री-धनं पुत्रा हरेयुः   ।। ०३.२.२९  ।।
 पुत्र-भरण-अर्थं वा विन्दमाना पुत्र-अर्थं स्फाती-कुर्यात्  ।। ०३.२.३०  ।।
 बहु-पुरुष-प्रजानां पुत्राणां यथा-पितृ-दत्तं स्त्री-धनं अवस्थापयेत्  ।। ०३.२.३१  ।।
 काम-करणीयं अपि स्त्री-धनं विन्दमाना पुत्र-संस्थं कुर्यात्  ।। ०३.२.३२  ।।
 अपुत्रा पति-शयनं पालयन्ती गुरु-समीपे स्त्री-धनं आयुः-क्षयाद्भुञ्जीत   ।। ०३.२.३३  ।।
 आपद्-अर्थं हि स्त्री-धनं   ।। ०३.२.३४  ।।
 ऊर्ध्वं दायादं गच्छेत्  ।। ०३.२.३५  ।।
 जीवति भर्तरि मृतायाः पुत्रा दुहितरश्च स्त्री-धनं विभजेरन् । अपुत्राया दुहितरः । तद्-अभावे भर्ता   ।। ०३.२.३६  ।।
 शुल्कं अन्वाधेयं अन्यद्वा बन्धुभिर्दत्तं बान्धवा हरेयुः   इति स्त्री-धन-कल्पः  । ।। ०३.२.३७  ।।
 वर्षाण्यष्टावप्रजायमानां अपुत्रां वन्ध्यां चऽकाङ्क्षेत । दश निन्दुम् । द्वादश कन्या-प्रसविनीं   ।। ०३.२.३८  ।।
 ततः पुत्र-अर्थी द्वितीयां विन्देत   ।। ०३.२.३९  ।।
 तस्यातिक्रमे शुल्कं स्त्री-धनं अर्धं चऽधिवेदनिकं दद्यात् । चतुर्-विंशति-पण-परं च दण्डं   ।। ०३.२.४०  ।।
 शुल्कं स्त्री-धनं अशुल्क-स्त्री-धनायास्तत्-प्रमाणं आधिवेदनिकं अनुरूपां च वृत्तिं दत्त्वा बह्वीरपि विन्देत   ।। ०३.२.४१  ।।
 पुत्र-अर्था हि स्त्रियः   ।। ०३.२.४२  ।।
 तीर्थ-समवाये चऽसां यथा-विवाहं पूर्व-ऊढां जीवत्-पुत्रां वा पूर्वं गच्छेत्  ।। ०३.२.४३  ।।
 तीर्थ-गूहन-आगमने षण्-णवतिर्दण्डः   ।। ०३.२.४४  ।।
 पुत्रवतीं धर्म-कामां वन्ध्यां निन्दुं नीरजस्कां वा नाकामां उपेयात्  ।। ०३.२.४५  ।।
 न चाकामः पुरुषः कुष्ठिनीं उन्मत्तां वा गच्छेत्  ।। ०३.२.४६  ।।
 स्त्री तु पुत्र-अर्थं एवं-भूतं वाउपगच्छेत्  ।। ०३.२.४७  ।।
 नीचत्वं पर-देशं वा प्रस्थितो राज-किल्बिषी  । ।। ०३.२.४८अ ब  ।।
 प्राण-अभिहन्ता पतितस्त्याज्यः क्लीबोअपि वा पतिः   ।। ०३.२.४८च्द्  ।।